DÔVODOVÁ SPRÁVA

1. KONTEXT NÁVRHU

Zdaňovanie energetických výrobkov a elektriny v EÚ sa upravuje smernicou Rady 2003/96/ES[1] (ďalej len „smernica o zdaňovaní energie“ alebo „smernica“).

Podľa článku 19 ods. 1 uvedenej smernice okrem ustanovení uvedených najmä v jej článkoch 5, 15 a 17, môže Rada, konajúc jednomyseľne na návrh Komisie, ktorémukoľvek členskému štátu povoliť zavedenie ďalších oslobodení od dane alebo daňových úľav z osobitných politických dôvodov.

Cieľom tohto návrhu je umožniť Francúzsku naďalej uplatňovať v rámci vymedzených obmedzení rozlíšené úrovne zdanenia bezolovnatého benzínu a plynového oleja s výnimkou plynového oleja používaného na komerčné účely. Účelom tohto rozlíšenia je premietnuť decentralizáciu určitých osobitných právomocí, ktoré v minulosti vykonávala ústredná štátna správa.

Žiadosť a jej všeobecný kontext

Vykonávacím rozhodnutím Rady 2011/38/EÚ[2] (ďalej len „rozhodnutie 2011/38/EÚ“) v nadväznosti na rozhodnutie Rady 2005/767/ES[3] (ďalej len „rozhodnutie 2005/767/ES“) sa Francúzsku povolilo uplatňovať do 31. decembra 2012 znížené úrovne zdanenia bezolovnatého benzínu a plynového oleja na regionálnej úrovni na účely administratívnej reformy zahŕňajúcej decentralizáciu určitých osobitných právomocí, ktoré v minulosti vykonávala ústredná štátna správa.

Francúzsko na základe uvedeného rozhodnutia v súčasnosti uplatňuje systém, ktorý umožňuje francúzskym administratívnym regiónom uplatňovať znížené úrovne zdanenia bezolovnatého benzínu a plynového oleja s výnimkou plynového oleja používaného na komerčné účely. Ide o Taxe Intérieure sur les Produits Pétroliers – vnútroštátnu daň z ropných výrobkov (TIPP), ktorá je spotrebnou daňou.

Francúzske orgány listom z 10. februára 2012 podľa článku 19 smernice požiadali o obnovenie tohto systému za rovnakých podmienok, ale na obdobie šiestich rokov od 1. januára 2013 do 31. decembra 2018. Francúzske orgány poskytli doplňujúce informácie a vysvetlenia 24. mája 2012 a 5. októbra 2012.

Fungovanie opatrenia

V colnom kódexe Francúzska sú pre bezolovnatý benzín a plynový olej pevne stanovené maximálne jednotné daňové sadzby.

Regióny môžu tieto sadzby znížiť o sumu, ktorá ako predtým nemôže počas obdobia platnosti odchýlky presiahnuť 35,4 EUR na 1 000 litrov bezolovnatého benzínu, vrátane pohonnej hmoty E10, a 23,0 EUR na 1 000 litrov plynového oleja. Tieto sumy predstavujú maximálny príjem z 1 000 litrov, ktorý plynie priamo regiónom. Každý rok regionálne rady rozhodnú o sume zníženia hlasovaním, čím sa potvrdzuje autonómia rozhodovania regiónov a poskytne motivácia na zlepšenie kvality ich administratív, ktorá sa nemôže dosiahnuť prevodom zo štátneho rozpočtu do miestnych rozpočtov.

Úroveň zdanenia po znížení nemôže byť nikdy nižšia než minimálne úrovne EÚ stanovené v smernici 2003/96/ES a na plynový olej určený na komerčné účely by sa nevzťahovalo žiadne zníženie.

Opatrenia kontroly a pohybu pre dotknuté výrobky

Ústredná štátna správa by si ponechala zodpovednosť za výber a kontrolu spotrebnej dane z plynového oleja a bezolovnatého benzínu bez ohľadu na zníženia schválené regiónmi.

Produkty by boli v pohybe v režime uhradenej dane a pohonné hmoty by sa zdanili v momente ich uvoľnenia na spotrebu sadzbou platnou v regióne, do ktorého sa dodávajú.

Ako odpoveď na zistené špecifické riziko podvodu (odklon dodávok na účely využitia rozdielu zdanenia medzi dvoma regiónmi) by sa logistický reťazec kontroloval prostredníctvom predchádzajúcej identifikácie príjemcov dodávateľmi a oznámením týchto informácií colnej správe. Z analýzy rizika vyplýva, že príjemcovia by sa mali rozdeliť do troch kategórií: koneční spotrebitelia s možnosťou voľného uskladnenia, čerpacie stanice a distribútori zdanených pohonných hmôt. V prípade vnútroštátneho pohybu zdanených pohonných hmôt by colné orgány mohli overiť pôvod výrobku a jeho región určenia. V prípade netypickej trasy alebo nevysvetliteľne dlhého času prepravy by colné orgány mohli vyšetriť, či boli zásielky odklonené z regiónu určenia pôvodne uvedeného vo vyhlásení.

Argumenty Francúzska týkajúce sa vplyvu na vnútorný trh a aspektov štátnej pomoci

Podľa francúzskych úradov by opatrenie neovplyvnilo riadne fungovanie vnútorného trhu najmä preto, že rozsah pôsobnosti opatrenia je obmedzený na pohonné hmoty, ktoré sa nevyužívajú na komerčné účely. Rozdiely v maloobchodných cenách pohonných hmôt používaných na nekomerčné účely medzi jednotlivými distribučnými sieťami sú navyše väčšie než výška rozdielov, ktoré môžu vyplývať z opatrenia. Podľa francúzskych orgánov neboli počas uplatňovania opatrenia prijaté žiadne sťažnosti v súvislosti s narušujúcimi účinkami opatrenia.

Pokiaľ ide o vyňatie plynového oleja používaného na komerčné účely z rozsahu pôsobnosti opatrenia, francúzski cestní dopravcovia alebo cestní dopravcovia EÚ spĺňajúci podmienky pre čiastočné vrátenie spotrebnej dane z plynového oleja používaného na komerčné použitie by podliehali rovnakej sadzbe spotrebnej dane bez ohľadu na región, v ktorom pohonnú hmotu kúpili. Plánovanými mechanizmami by sa zachoval súčasný postup vrátenia dane, ktorý úplne kompenzuje účinky zníženia sadzieb, o ktorých rozhodli regióny, prostredníctvom rovnocenného zníženia vrátenej sumy v prípade plynového oleja používaného na komerčné účely. Týmto mechanizmom by sa preto nenarušila hospodárska súťaž v odvetví dopravy, ani neovplyvnil obchod v rámci EÚ. Podľa francúzskych orgánov by nepredstavovalo štátnu pomoc, pretože spoločnosti cestnej dopravy by podliehali rovnakej sadzbe spotrebnej dane z plynového oleja používaného na komerčné účely bez ohľadu na región, v ktorom ho kúpili.

Argumenty Francúzska týkajúce sa obdobia uplatňovania opatrenia

Pokiaľ ide o trvanie mechanizmu, Francúzsko zdôrazňuje, že na to, aby sa politiky presadzované regiónmi mohli uplatňovať počas určitého času, odchýlka by sa mala predĺžiť na obdobie šiestich rokov. Trojročné obdobie stanovené rozhodnutím 2011/38/EÚ sa ukázalo byť veľmi krátke a bolo odôvodnené len nezvyčajnou povahou opatrenia a obavami členských štátov týkajúcimi sa možného narušenia hospodárskej súťaže. Pôvodne malo príslušné opatrenie sprevádzať prechod k decentralizácii vo Francúzsku. V tejto súvislosti je obdobie uplatňovania v trvaní troch rokov obzvlášť krátke a v prípade sledovaného cieľa nevhodné, pretože takýto časový rozsah neposkytuje regiónom žiadnu jasnosť. Keďže žiadne z predpokladaných ťažkostí spájaných s opatrením sa neobjavili, francúzske orgány preto požadujú predĺženie odchýlky na obdobie šiestich rokov.

Posúdenie opatrenia podľa článku 19 smernice 2003/96/ES

Osobitné politické dôvody

Znenie článku 19 ods. 1 prvého pododseku smernice je takéto:

Okrem ustanovení stanovených v predchádzajúcich článkoch, najmä v článkoch 5, a 15 a 17, Rada môže na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo daňových úľav z osobitných politických dôvodov.

Podľa rozhodnutia 2011/38/EÚ uvedené vnútroštátne opatrenie túto požiadavku spĺňa. Z rozhodnutia vyplýva, že regionálne rozlíšenie sadzieb ako súčasť širšej politiky decentralizácie je zamerané na osobitný politický cieľ zvýšiť administratívnu účinnosť. Usudzovalo sa, že možnosť regionálneho rozlíšenia ponúka regiónom dodatočnú motiváciu na zlepšenie kvality ich správy transparentným spôsobom. V tom istom rozhodnutí sa vyžaduje, aby boli zníženia prepojené so sociálno-ekonomickými podmienkami regiónov, v ktorých sa uplatňujú.

Informácie, ktoré poskytlo Francúzsko, v tejto súvislosti potvrdili, že je skutočne možné dokázať prepojenie medzi uplatňovaním regionálnej sadzby nižšej než vnútroštátna sadzba a sociálno-ekonomickými podmienkami príslušných regiónov.

Počas obdobia uplatňovania rozhodnutia 2011/38/EÚ (roky 2010, 2011 a 2012) uplatňovali úpravu dane smerom nadol dva (Poitou-Charentes a Korzika), päť (Ile-de-France, Poitou-Charentes, Rhone-Alps, Provence-Alps-Cote d'Azur a Korzika), respektíve tri regióny (Poitou-Charentes, Rhone-Alps a Korzika).

Väčšina regiónov, ktoré uplatňovali úpravu smerom nadol, vykázala HDP na obyvateľa pod celoštátnym priemerom. Jeden z regiónov navyše vykazoval vyššiu mieru nezamestnanosti v porovnaní s celoštátnou priemernou mierou nezamestnanosti.

Preto je možné vyvodiť záver, podľa ktorého sa zdá, že možnosť upraviť vnútroštátnu sadzbu nadol ponúkla regionálnym orgánom možnosť využívať príslušnú daň spôsobom, ktorý je prispôsobený sociálno-ekonomickým okolnostiam prevládajúcim na ich území.

Súlad s ostatnými politikami a cieľmi Únie

Podľa článku 19 ods. 1 tretieho pododseku smernice sa každá žiadosť preskúma pri zohľadnení, okrem iného, riadneho fungovania vnútorného trhu, potreby zabezpečiť spravodlivú hospodársku súťaž a politík Spoločenstva v oblasti zdravia, životného prostredia, energetiky a dopravy.

Toto preskúmanie bolo vykonané už pri príležitosti predchádzajúcich žiadostí Francúzska a jeho výsledkom bolo prijatie rozhodnutia 2005/767/ES a rozhodnutia 2011/38/EÚ. Ako sa uvádza v uvedených rozhodnutiach, zistilo sa, že všeobecný mechanizmus opatrenia nevytvára prekážky pre obchod v rámci EÚ; zároveň sa stanovilo niekoľko podmienok s cieľom zabezpečiť, aby uplatňovanie odchýlky neviedlo k žiadnym problémom vo fungovaní vnútorného trhu a nebránilo dosiahnutiu politických cieľov EÚ, najmä v oblasti energetiky, zmeny klímy a životného prostredia.

V súvislosti s možným predĺžením systému podľa žiadosti Francúzska preto Komisia musí posúdiť, či vzhľadom na podmienky stanovené v článku 1 ods. 2 a ods. 3 predchádzajúceho rozhodnutia bol dosiahnutý súlad s cieľmi a politikami stanovenými v článku 19 ods. 1 treťom pododseku smernice počas jeho uplatňovania, aby sa v zásade dalo to isté predpokladať o období od 1. januára 2013.

V tejto súvislosti treba zároveň overiť, či od prijatia rozhodnutia 2011/38/EÚ nenastala v kontexte politík EÚ významná zmena, alebo či neexistujú riziká, že v budúcnosti takáto zmena, významná pre posúdenie, nastane.

Vnútorný trh a spravodlivá hospodárska súťaž

Riziko narušenia hospodárskej súťaže sa v rozhodnutí 2005/767/ES považovalo za nízke a v rozhodnutí 2011/38/EÚ sa stanovili nízke maximálne sumy znížení. Rozlíšenie sadzieb dane v jednotlivých regiónoch preto zostáva malé a dokonca nemusí presiahnuť cenové rozdiely medzi distribučnými sieťami. Plynový olej používaný na komerčné účely je z uplatňovania opatrenia navyše vylúčený.

Pokiaľ ide o úrovne rozlíšenia, stanovil sa prísny limit, konkrétne taký, že zníženia nie sú väčšie než 35,4 EUR na 1 000 litrov bezolovnatého benzínu alebo 23,0 EUR na 1 000 litrov plynového oleja. Francúzsko túto podmienku dodržalo.

Nezdá sa, že skúsenosti získané pri uplatňovaní odchýlky vyvolajú pochybnosti v súvislosti s posúdením vypracovaným v rokoch 2005 a 2011. Komisia si nie je vedomá žiadnych sťažností týkajúcich sa narušujúcich účinkov opatrenia na obchod v rámci EÚ.

Neboli oznámené žiadne prekážky pre riadne fungovanie vnútorného trhu, konkrétne ani v súvislosti s obehom príslušných výrobkov ako výrobkov podliehajúcich spotrebnej dani.

Pokiaľ ide o aspekt štátnej pomoci, najskôr je potrebné zopakovať, že komerčne používaný plynový olej je z tohto opatrenia vylúčený. Pokiaľ sa týka obchodných používateľov, ktorí nepatria do definície uvedenej v článku 7 ods. 3 smernice o zdaňovaní energie a ktorí využívajú znížené sadzby, alebo ak je ovplyvnená hospodárska súťaž na úrovni výrobcov ropných produktov, toto opatrenie by mohlo predstavovať štátnu pomoc v súlade s článkom 107 ods. 1 ZFEÚ. Za predpokladu, že znížené sadzby sú nad minimálnymi úrovňami EÚ, a ak by opatrenie predstavovalo štátnu pomoc, vzťahoval by sa naň článok 25 nariadenia 800/2008/ES[4] („všeobecné nariadenie o skupinových výnimkách“), a považovalo by sa tak za zlučiteľné s vnútorným trhom. Keďže však obdobie platnosti všeobecného nariadenia o skupinových výnimkách skončí 31. decembra 2013, každá pomoc vyplývajúca z opatrenia by sa musela oznámiť Komisii podľa pravidiel štátnej pomoci, ak by Komisia neprijala nové nariadenie porovnateľné so všeobecným nariadením o skupinových výnimkách alebo ak by takéto nové nariadenie neobsahovalo pravidlo rovnocenné pravidlu uvedenému v článku 25.

Politiky Únie v oblasti energetiky, zmeny klímy a životného prostredia

Dane z energetických výrobkov majú účinok zníženia dopytu po týchto výrobkoch, a tým znižujú takisto emisie súvisiace s ich spotrebou. Komisia musí preto posúdiť, či zníženie sadzieb uplatňované v určitých regiónoch nemá za následok zvyšovanie spotreby pohonných hmôt (a tým aj k zvýšeniu emisií), čo by bolo v rozpore s uvedenými cieľmi.

V rozhodnutí 2011/38/ES sa uvádza, že zavedenie možnosti úpravy sadzieb smerom nadol sprevádzalo zvyšovanie súvisiacej vnútroštátnej sadzby vo Francúzsku. Dospelo sa k záveru, že je nepravdepodobné, aby celkový účinok nového systému spôsobil zníženie motivácie pre palivovú úspornosť, pretože uplatňovanie odchýlky neumožňovalo regiónom využívať sadzby nižšie než platná sadzba na vnútroštátnej úrovni pred zavedením systému. V rozhodnutí 2011/38/ES sa takisto usúdilo, že je len nízke riziko toho, že by regionálne rozdiely mohli mať za následok rozdiely v maloobchodných cenách, ktoré by spôsobili dopravné obchádzky, pretože úroveň rozlíšenia je nízka a regionálne rozdiely vynahradili rozdiely v maloobchodných cenách medzi distribučnými sieťami. Preto sa očakávalo, že sa opatrenie v zásade nedostane do rozporu s politikami EÚ v oblasti energetiky, zmeny klímy a životného prostredia.

V súvislosti s týmito záležitosťami Komisia nebola informovaná o žiadnych nových prvkoch a uvedené posúdenie ostáva platné.

Obdobie uplatňovania opatrenia a vývoj rámcových predpisov EÚ o zdaňovaní energií

V návrhu Komisie na revíziu smernice o zdaňovaní energie[5] z 13. apríla 2011 sa stanovuje trvalá odchýlka, ktorá by Francúzsku v rámci určitých obmedzení umožnila uplatňovať rozlíšené úrovne zdanenia na úrovni francúzskych regiónov. Komisia preto zastáva názor, že obdobie uplatňovania nového rozhodnutia Rady by malo byť obmedzené na tri roky a v každom prípade stráca účinnosť dňom nadobudnutia platnosti uvedených zmenených a doplnených pravidiel.

Nezávisle od uvedených skutočností by sa malo pripomenúť, že podľa vyššie uvedeného návrhu by sa zdaňovanie energie rozdelilo na dve zložky. Tento systém by sa líšil od systému zavedeného v smernici 2003/96/ES v súčasnom znení, na ktorom sa zakladá toto povolenie. Je dôležité nenarušiť tento budúci všeobecný vývoj súčasného právneho rámca. Následne je takisto vhodné stanoviť, že ak by Rada na základe článku 113 zmluvy zaviedla zmenený a doplnený všeobecný systém zdanenia energetických výrobkov, ktorému by toto povolenie nebolo prispôsobené, toto rozhodnutie stráca účinnosť dňom nadobudnutia platnosti uvedených zmenených a doplnených pravidiel.

2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENIE VPLYVU

Konzultácie so zainteresovanými stranami

Tento návrh vychádza zo žiadosti predloženej Francúzskom a týka sa iba tohto členského štátu.

Získavanie a využívanie expertízy

Externá expertíza nebola potrebná.

Posúdenie vplyvu

Tento návrh sa týka povolenia pre konkrétny členský štát na jeho vlastnú žiadosť.

3. PRÁVNE PRVKY NÁVRHU

Cieľom návrhu je povoliť Francúzsku odchýlku od všeobecných ustanovení smernice Rady 2003/96/ES, aby mohlo v rámci vymedzených limitov uplatňovať rozlíšené úrovne zdanenia plynového oleja a bezolovnatého benzínu.

Právny základ

Článok 19 smernice Rady 2003/96/ES.

Zásada subsidiarity

Oblasť nepriameho zdaňovania, na ktorú sa vzťahuje článok 113 ZFEÚ, nie je sama osebe vo výlučnej právomoci Spoločenstva v zmysle článku 3 ZFEÚ.

Vykonávanie paralelných právomocí členskými štátmi v tejto oblasti je však presne vymedzené a obmedzené existujúcimi právnymi predpismi EÚ. Podľa článku 19 smernice 2003/96/ES je iba Rada oprávnená udeliť členskému štátu povolenie na zavedenie ďalších oslobodení od dane alebo daňových úľav v zmysle uvedeného ustanovenia. Členské štáty nemôžu Radu zastúpiť.

Návrh je preto v súlade so zásadou subsidiarity.

Zásada proporcionality

Týmto návrhom sa dodržiava zásada proporcionality. Zníženie dane nepresahuje rámec nevyhnutný na dosiahnutie príslušného cieľa.

Výber nástrojov

Navrhovaný nástroj: rozhodnutie Rady.

Článkom 19 smernice 2003/96 sa stanovuje iba tento druh opatrenia.

4. VPLYV NA ROZPOČET

Toto opatrenie nepredstavuje pre EÚ finančnú ani administratívnu záťaž. Návrh preto nemá vplyv na rozpočet EÚ.

2013/0018 (NLE)

Návrh

ROZHODNUTIE RADY,

ktorým sa Francúzsku povoľuje uplatňovať znížené úrovne zdanenia benzínu a plynového oleja používaných ako pohonné hmoty v súlade s článkom 19 smernice 2003/96/ES

RADA EURÓPSKEJ ÚNIE,

so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny[6], a najmä na jej článok 19 ods. 1,

so zreteľom na návrh Európskej komisie,

keďže:

(1) Vykonávacím rozhodnutím Rady 2011/38/ES (ďalej len „rozhodnutie 2011/38/EÚ“) sa Francúzsku povoľujú uplatňovať na obdobie troch rokov rozlíšené úrovne zdanenia plynového oleja a bezolovnatého benzínu na účely administratívnej reformy, ktorej súčasťou je decentralizácia určitých osobitných právomocí, ktoré v minulosti vykonávala ústredná štátna správa. Rozhodnutie 2011/38/EÚ stráca účinnosť 31. decembra 2012.

(2) Francúzsko listom z 10. februára 2012 požiadalo o povolenie pokračovať v uplatňovaní rozlíšených sadzieb zdanenia za rovnakých podmienok na ďalších šesť rokov po 31. decembri 2012.

(3) Rozhodnutie 2011/38/ES bolo prijaté na základe skutočnosti, že opatrenie požadované Francúzskom spĺňa požiadavky stanovené v článku 19 smernice 2003/96/ES, na základe čoho sa umožňuje oslobodenie od dane alebo daňová úľava z osobitných politických dôvodov, ale nie zvýšenie dane. Predovšetkým sa usúdilo, že opatrenie nebude brániť riadnemu fungovaniu vnútorného trhu. Zároveň sa usúdilo, že opatrenie je v súlade s príslušnými politikami Spoločenstva.

(4) Vnútroštátne opatrenie je súčasťou politiky zameranej na zvýšenie administratívnej účinnosti pomocou zvýšenia kvality a zníženia nákladov na verejné služby, ako aj politiky subsidiarity. Regiónom poskytuje ďalšiu motiváciu na zlepšenie kvality ich správy transparentným spôsobom. V tomto ohľade sa v rozhodnutí 2011/38/EÚ vyžaduje, aby boli zníženia prepojené so sociálno-ekonomickou situáciou regiónov, v ktorých sa uplatňujú. V dôsledku toho uplatnilo nižšie sadzby niekoľko regiónov, ktoré majú HDP nižší oproti priemeru, alebo vyššiu zamestnanosť oproti priemeru. Vnútroštátne opatrenie vo všeobecnosti vychádza z osobitných politických dôvodov.

(5) Vzhľadom na tesné limity stanovené pre zníženie sadzieb na regionálnom základe a na vyňatie plynového oleja používaného na komerčné účely z tohto opatrenia je riziko narušenia hospodárskej súťaže na vnútornom trhu veľmi malé. Pri doterajšom uplatňovaní opatrenia sa navyše zo strany regiónov ukázala silná tendencia ukladať maximálnu povolenú sadzbu, čím sa ešte väčšmi znížila akákoľvek možnosť narušenia hospodárskej súťaže.

(6) Neboli oznámené žiadne prekážky pre riadne fungovanie vnútorného trhu, konkrétnejšie v súvislosti s obehom príslušných výrobkov ako výrobkov podliehajúcich spotrebnej dani.

(7) Vnútroštátnemu opatreniu v čase podania pôvodnej žiadosti predchádzalo zvýšenie dane rovné rozpätiu pre regionálne zníženia. Vzhľadom na tieto súvislosti a na podmienky povolenia a získané skúsenosti sa v tejto etape nezdá, že by bolo vnútroštátne opatrenie v rozpore s politikami EÚ v oblasti energetiky a zmeny klímy.

(8) Z článku 19 ods. 2 smernice 2003/96/ES vyplýva, že každé povolenie udelené na základe uvedeného článku musí byť prísne časovo obmedzené. Navyše v návrhu Komisie na smernicu Rady, ktorou sa mení a dopĺňa smernica 2003/96/ES o reštrukturalizácii právneho rámca Spoločenstva pre zdaňovanie energetických výrobkov a elektriny[7], sa stanovuje trvalé pravidlo, ktorým sa Francúzsku v určitých limitoch umožňuje uplatňovať rozlíšené úrovne zdanenia na úrovni francúzskych regiónov. Je preto vhodné obmedziť obdobie uplatňovania tohto rozhodnutia na tri roky a stanoviť, že v každom prípade toto rozhodnutie stráca účinnosť hneď potom, ako sa uvedené trvalé pravidlo začne uplatňovať. Navyše v záujme toho, aby sa nenarušil budúci všeobecný vývoj súčasného právneho rámca, je takisto dôležité stanoviť, že ak by Rada zaviedla zmenený a doplnený všeobecný systém zdanenia energetických výrobkov, ktorému by súčasné povolenie nebolo prispôsobené, toto rozhodnutie stráca účinnosť dňom, kedy pravidlá tohto zmeneného a doplneného systému nadobudnú platnosť.

(9) Malo by sa zabezpečiť, aby Francúzsko mohlo špecifické zníženie, na ktoré sa toto rozhodnutie vzťahuje, uplatňovať v priamej nadväznosti na režim uplatňovaný pred 1. januárom 2013 podľa rozhodnutia 2011/38/EÚ. Preto by sa požadované povolenie malo udeliť s účinnosťou od 1. januára 2013.

(10) Touto smernicou nie je dotknuté uplatňovanie pravidiel Únie týkajúcich sa štátnej pomoci,

PRIJALA TOTO ROZHODNUTIE:

Článok 1

1. Francúzsku sa týmto povoľuje uplatňovať znížené sadzby zdanenia bezolovnatého benzínu a plynového oleja, ktoré sa používajú ako pohonné hmoty. Takéto zníženie sa nevzťahuje na plynový olej používaný na komerčné účely v zmysle článku 7 ods. 2 smernice 2003/96/ES.

2. Administratívnym regiónom možno povoliť, aby uplatňovali rozlíšené zníženie, ak sú splnené tieto podmienky:

(a) zníženie nie je väčšie než 35,4 EUR na 1 000 litrov bezolovnatého benzínu alebo 23,0 EUR na 1 000 litrov plynového oleja;

(b) zníženie nie je väčšie než rozdiel medzi úrovňami zdanenia plynového oleja určeného na nekomerčné účely a plynového oleja určeného na komerčné účely;

(c) zníženie je prepojené s objektívnymi sociálno-ekonomickými podmienkami regiónov, v ktorých sa uplatňuje;

(d) uplatňovanie regionálnych znížení nepredstavuje konkurenčnú výhodu regiónu v obchode v rámci Únie.

3. Znížené sadzby musia byť v súlade s požiadavkami smernice 2003/96/ES, a najmä s minimálnymi sadzbami stanovenými v článku 7.

Článok 2

Toto rozhodnutie sa uplatňuje od 1. januára 2013 a stráca účinnosť 31. decembra 2015.

Toto rozhodnutie však stráca účinnosť dňom začatia uplatňovania jednej z týchto zmien a doplnení smernice 2003/96/ES:

– všeobecný systém zdaňovania energetických výrokov sa zmení a doplní tak, že mu toto povolenie nebude prispôsobené;

– Francúzsku sa povolí uplatňovať rozlíšené úrovne zdanenia na úrovni francúzskych regiónov.

Článok 3

Toto rozhodnutie je určené Francúzskej republike.

V Bruseli

Za Radu

predseda

[1] Smernica Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (Ú. v. EÚ L 283, 31.10.2003, s. 51).

[2] Ú. v. EÚ L 19, 22.1.2011, s. 13.

[3] Ú. v. EÚ L 290, 4.11.2005, s. 25.

[4] Nariadenie Komisie (ES) č. 800/2008/ES zo 6. augusta 2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Ú. v. EÚ L 214, 9.8.2008, s. 3).

[5] KOM(2011) 169.

[6] Ú. v. EÚ L 283, 31.10.2003, s. 51.

[7] KOM(2011) 169 z 13. apríla 2011.